CELEX: 52016PC0113
Language: et
Date: 2016-03-04
Title: Ettepanek: EUROOPA PARLAMENDI JA NÕUKOGU MÄÄRUS millega muudetakse määrust (EL, Euratom) nr 883/2013 Euroopa Pettustevastase Ameti (OLAF) järelevalvekomitee sekretariaadi osas

EUROOPA KOMISJON
            Brüssel,4.3.2016
            COM(2016) 113 final
            2016/0064(COD)
            Ettepanek:
            EUROOPA PARLAMENDI JA NÕUKOGU MÄÄRUS
            millega muudetakse määrust (EL, Euratom) nr 883/2013 Euroopa Pettustevastase Ameti (OLAF) järelevalvekomitee sekretariaadi osas
            
               
         
         
            
               SELETUSKIRI
            
            
            
               1.ETTEPANEKU TAUST
            
            
               Ettepaneku põhjused ja eesmärgid
            
            
               
                  Euroopa Pettustevastase Ameti järelevalvekomitee loodi 25. mai 1999. aasta määrusega (EÜ) nr 1073/99 Euroopa Pettustevastase Ameti (OLAF) juurdluste kohta
                     1
                  . Uue OLAFi määruse (määrus (EL, EURATOM) nr 883/2013,
                     2
                   11. september 2013) artikli 15 lõikes 1 on sätestatud, et järelevalvekomitee „jälgib korrapäraselt ameti juurdlusülesannete täitmist, et suurendada ameti sõltumatust talle käesoleva määruse alusel antud volituste nõuetekohasel kasutamisel,” eriti aga „jälgib menetluslike tagatiste kohaldamisega seotud arenguid ning juurdluse kestust, võttes arvesse peadirektori poolt esitatud teavet ...”. 
               
               
                  Järelevalvekomitee tööd toetab sekretariaat. Praegu osutab sekretariaaditeenuseid OLAF kooskõlas OLAFi määruse artikli 15 lõikega 8, mille kohaselt järelevalvekomitee sekretariaaditeenuseid „osutab amet tihedas koostöös järelevalvekomiteega.” Määruse artikli 18 kohaselt kantakse kõik järelevalvekomiteele ja selle sekretariaadile ette nähtud assigneeringud eraldi eelarvereale ameti eelarvejaos; lisaks esitatakse järelevalvekomitee ja selle sekretariaadi ametikohtade loetelu OLAFi ametikohtade loetelus. 
               
               
                  Viimasel ajal on hakatud tundma muret võimalike huvide konfliktide pärast ning on kutsutud üles tugevdama õiguslikku sõltumatust komitee eelarve ja sekretariaadi haldamisel. Seepärast rõhutas järelevalvekomitee oma 2013. ja 2014. aasta tegevusaruannetes
                     3
                   seda, kui tähtis on komitee sõltumatu ja tõhus toimimine, mille eelduseks on sõltumatu ja piisava töötajaskonnaga sekretariaadi olemasolu. Komitee toonitas, et kui OLAFi peadirektor täidab ametisse nimetava asutuse volitusi, sealhulgas teeb otsuseid edutamise ja üleviimiste kohta, võib see põhjustada huvide konflikte. Ta nõudis, et järelevalvekomitee ja selle sekretariaadi eelarve esitataks OLAFi eelarves eraldi eelarvereal. 
               
               
                  Euroopa Parlament on korduvalt kutsunud komisjoni üles võtma meetmeid, et tugevdada OLAFi järelevalvekomitee sekretariaadi sõltumatut toimimist, näiteks oma aruandes 2013. aasta eelarve täitmisele heakskiidu andmise menetluse kohta
                     4
                   ja resolutsioonis OLAFi järelevalvekomitee 2014. aasta aruande kohta
                     5
                  . 
               
            
            
               Selle küsimusega on tegeletud ka OLAFi määruse artikliga 16 ette nähtud institutsioonidega arvamuste vahetuse käigus. Arvamuste vahetuse käigus 28. septembril 2015 rõhutasid Euroopa Parlamendi esindajad veel kord vajadust tugevdada järelevalvekomitee sekretariaadi sõltumatut toimimist.
            
            
               
                  Komisjon võttis 18. detsembril 2015 vastu oma otsuse 1999/352
                     6
                   muudatuse, et viia vastutus järelevalvekomitee liikmete eelarveassigneeringute kasutamise eest OLAFi peadirektorilt üle komisjonile. Komisjon delegeeris kõnealuse vastutuse edasi individuaalsete maksete haldamise ja maksmise ameti (PMO) direktorile. Seda otsust kohaldatakse alates 1. jaanuarist 2016. 
               
               
                  Selle otsuse eesmärk oli vältida muljet, et järelevalvekomitee liikmed ei suuda tagada oma volituste nõuetekohast täitmist. Komitee sekretariaadi ja eelarve täielikku õiguslikku eraldamist Euroopa Pettustevastasest Ametist otsusega siiski ei saavutatud. Komitee sekretariaadi juhtimise eraldamiseks ameti juhtimisest ning sellise mulje vältimiseks, et OLAF võiks kahjustada komitee liikmete toetamise toimimist, tuleb muuta määrust 883/2013 selliselt, et näha ette järelevalvekomitee sekretariaaditeenuse osutamine otse komisjoni poolt. Selline muudatus ei mõjuta järelevalvekomitee ja selle sekretariaadi sõltumatust ja toimimist; sekretariaadile jäävad samad õigused ja kohustused nagu enne. OLAFi andmekaitseametnik on jätkuvalt vastutav sekretariaadipoolse andmetöötluse eest ja sekretariaadi töötajate suhtes kohaldatakse samu konfidentsiaalsuse eeskirju nagu enne. Määruse 883/2013 artiklis 19 on sätestatud, et komisjon esitab 2. oktoobriks 2017 Euroopa Parlamendile ja nõukogule hindamisaruande käesoleva määruse kohaldamise kohta; lisaks osutatakse aruandes, kas käesolevat määrust on vaja muuta või mitte. Arvestades järelevalvekomitee nõuetekohase toimimise tähtsust ja vajadust vältida muljet, et komitee institutsiooniline raamistik võib kahjustada selle nõuetekohast toimimist, on oluline määrust selles küsimuses – ja rangelt vaid selles küsimuses – muuta niipea kui võimalik ja igal juhul enne määruse üldist hindamist. 
               
               
                  Pärast läbivaadatud määruse jõustumist tuleb OLAFi otsusesse teha veel üks tehniline muudatus, et viia see ametlikult kooskõlla uue õigusliku raamistikuga. 
               
            
            
               Kooskõla poliitikavaldkonnas kehtivate sätetega
            
            
               
                  Kavandatava määrusega muudetakse määrust 883/2013, milles on OLAFi järelevalvekomitee sõltumatus juba ette nähtud. Komitee sõltumatus tagatakse eelkõige artikli 15 lõigetega 2, 3 ja 7, millega nähakse ette spetsiaalne institutsioonidevaheline ametissenimetamise menetlus ja eritingimused liikmete volituste täitmiseks. Komisjoni otsuses (EL) 2015/2418 on seda raamistikku täpsemalt piiritletud, delegeerides järelevalvekomitee eelarveassigneeringute haldamise edasi OLAFi peadirektorilt komisjonile (PMO). 
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               Õiguslik alus
            
            
               Käesoleva ettepaneku õiguslik alus on Euroopa Liidu toimimise lepingu artikkel 325 pettustevastase võitluse kohta; sama artikkel on ka määruse 883/2013 õiguslik alus.
            
            
               Subsidiaarsus ja proportsionaalsus 
            
            
               Käesolev ettepanek ei mõjuta liikmesriikide volitusi ega kohustusi liidu finantshuve kahjustavate kelmuste/pettuste vastu võitlemisel. See puudutab üksnes OLAFi järelevalvekomitee juhtimist, mille eeskirjad on praegu ette nähtud ELi määruses. Lisaks piirdub eelkirjeldatud meede sellega, mis on vajalik soovitud eesmärkide saavutamiseks, mis on kooskõlas proportsionaalsuse põhimõttega. 
            
         
         
            
               Vahendi valik
            
            
               Määrust 883/2013 tuleb muuta sama liiki õigusaktiga, st määrusega. 
            
            
               3.MÕJU EELARVELE
            
            
               Kavandatava määrusega ei nähta ette täiendavaid inim- ega haldusressursse ning sellel puudub finantsmõju. Määrusega delegeeritakse komisjonile vaid OLAFi järelevalvekomitee sekretariaadi eelarveassigneeringute haldamine.
            
            
               4.MUUD KÜSIMUSED
            
            
               Ettepaneku teatavate sätete üksikasjalik selgitus
            
            
               
                  Kavandatava uue määruse kohaselt osutab järelevalvekomitee sekretariaaditeenust OLAFi asemel nüüd komisjon (artikli 15 lõige 8).
               
               
                  Järelevalvekomitee sekretariaadi eelarveassigneeringud kantakse üle OLAFi eelarverealt ja ametikohtade loetelust komisjoni eelarvesse (artikkel 18). 
               
               
                  Samuti muudetakse ettepanekuga artikli 10 lõigete 4 ja 5 sõnastust selliselt, et OLAFi andmekaitseametniku volitused hõlmavad jätkuvalt ka sekretariaadipoolset andmetöötlust. Lisaks kohaldatakse sekretariaadi töötajate suhtes samu konfidentsiaalsuseeskirju kui varem.
               
               
               
            
            
               
            
               2016/0064 (COD)
            
            
               Ettepanek:
            
            
               EUROOPA PARLAMENDI JA NÕUKOGU MÄÄRUS
            
            
               millega muudetakse määrust (EL, Euratom) nr 883/2013 Euroopa Pettustevastase Ameti (OLAF) järelevalvekomitee sekretariaadi osas
            
            
               EUROOPA PARLAMENT JA EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, eriti selle artiklit 325, 
            
            
               võttes arvesse Euroopa Aatomienergiaühenduse asutamislepingut, eriti selle artiklit 106a,
            
            
               võttes arvesse Euroopa Komisjoni ettepanekut,
            
         
         
            
               olles edastanud seadusandliku akti eelnõu liikmesriikide parlamentidele,
            
            
               võttes arvesse kontrollikoja arvamust,
            
            
               toimides seadusandliku tavamenetluse kohaselt
            
            
               ning arvestades järgmist:
            
            
               (1)Euroopa Pettustevastase Ameti (edaspidi „amet”) järelevalvekomitee ülesanne on korrapäraselt jälgida ameti juurdlusülesannete täitmist, et suurendada ameti sõltumatust.
            
            
               (2)Järelevalvekomitee liikmetega seonduvate eelarveassigneeringute kasutamiseks tuleb luua raamistik, mis kõrvaldaks igasugused kahtlused OLAFi võimalikust sekkumisest järelevalvekomitee ülesannete täitmisse. Määrust (EÜ, Euratom) nr 883/2013 tuleks muuta, et luua selline raamistik. Järelevalvekomitee sekretariaaditeenust peaks osutama otse komisjon ametist sõltumatult. Komisjon peaks hoiduma sekkumast järelevalvekomitee ülesannetesse.
            
            
               (3)Kui amet määrab vastavalt määruse 883/2013 artikli 10 lõikele 4 andmekaitseametniku, peaks kõnealune andmekaitseametnik vastutama järelevalvekomitee sekretariaadis toimuva andmetöötluse eest.
            
            
               (4)Järelevalvekomitee sekretariaadi töötajate konfidentsiaalsusnõuete kohaldamist tuleks jätkata.
            
            
               (5) Euroopa andmekaitseinspektoriga on kooskõlas määruse (EÜ) nr 45/2001 artikli 28 lõikega 2 konsulteeritud ning ta esitas oma arvamuse [kuupäev],
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Määrust (EL, Euratom) nr 883/2013 muudetakse järgmiselt.
            
            
               (1)Artiklit 10 muudetakse järgmiselt.
            
            
               (a)Lõikele 4 lisatakse järgmine lõik:
            
            
               „Andmekaitseametnik vastutab ametis ja järelevalvekomitee sekretariaadis toimuva andmetöötluse eest.”
            
            
               (b)Lõike 5 teine lõik asendatakse järgmisega:
            
            
               „Kooskõlas personalieeskirjadega hoiduvad ameti töötajad ja järelevalvekomitee sekretariaadi töötajad oma tööülesannete täitmisel saadud teabe loata avalikustamisest, välja arvatud juhul, kui see teave on juba avalikustatud või üldsusele kättesaadav, ning on selle kohustusega seotud ka pärast teenistusest lahkumist”.
            
            
               (2)Artikli 15 lõike 8 viimane lause asendatakse järgmisega:
            
            
               „Sekretariaaditeenuseid osutab komisjon ametist sõltumatult ja tihedas koostöös järelevalvekomiteega. Komisjon hoidub sekkumast järelevalvekomitee ülesannetesse.” 
            
            
               (3)Artikkel 18 asendatakse järgmisega:
            
         
         
            
               „Artikkel 18
            
            
               Rahastamine
            
            
               Kõik ametile ette nähtud assigneeringud kantakse eraldi eelarvereale Euroopa Liidu üldeelarve komisjoni eelarvejaos ning esitatakse üksikasjalikult selle eelarvejao lisas. Järelevalvekomitee ja selle sekretariaadi assigneeringud kantakse Euroopa Liidu üldeelarve komisjoni eelarvejakku.
            
            
               Ameti ametikohtade loetelu lisatakse komisjoni ametikohtade loetelusse. Komisjoni ametikohtade loetelu sisaldab järelevalvekomitee sekretariaati.”
            
            
               Artikkel 2
            
            
               Käesolev määrus jõustub selle Euroopa Liidu Teatajas avaldamisele järgneva kuu [esimesel päeval. Seda kohaldatakse alates 1. jaanuarist 2017. 
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
            
               Brüssel,
            
            
               
                  Euroopa Parlamendi nimel
                        Nõukogu nimel
               
               
                  president
                        eesistuja 
               
            
         
         
            
                  
                     (1)
                  EÜT L 136, 31.5.1999, lk 1.
               
               
                  
                     (2)
                  Euroopa Parlamendi ja nõukogu 11. septembri 2013. aasta määrus (EL, EURATOM) nr 883/2013, mis käsitleb Euroopa Pettustevastase Ameti (OLAF) juurdlusi ning millega tunnistatakse kehtetuks Euroopa Parlamendi ja nõukogu määrus (EÜ) nr 1073/1999 ja nõukogu määrus (Euratom) nr 1074/1999 (ELT L 248, 18.9.2013, lk 1).
               
               
                  
                     (3)
                  
                  
                     http://ec.europa.eu/anti_fraud/documents/reports-sup_comm/2013/scar_2013_supcom_en.pdf
                  
                  ; http://ec.europa.eu/anti_fraud/documents/reports-sup_comm/2015/scar_2014_supcom_en.pdf.
               
               
                  
                     (4)
                  Euroopa Parlamendi 29. aprilli 2015. aasta otsus Euroopa Liidu 2013. aasta üldeelarve täitmisele heakskiidu andmise kohta, III jagu – komisjon ja rakendusametid (2014/2075(DEC)), http://www.europarl.europa.eu/sides/getDoc.do?type=TA&language=EN&reference=P8-TA-2015-0118. 
               
               
                  
                     (5)
                  10. juuni 2015. aasta resolutsioon OLAFi järelevalvekomitee 2014. aasta aruande kohta, http://www.europarl.europa.eu/sides/getDoc.do?pubRef=-//EP//TEXT+TA+P8-TA-2015-0226+0+DOC+XML+V0//EN.
               
               
                  
                     (6)
                  Komisjoni otsus (EL) 2015/2418, millega muudetakse otsust 1999/352/EÜ, ESTÜ, Euratom, millega asutatakse Euroopa Pettustevastane Amet (OLAF), (ELT L333/148, 19.12. 2015, lk 148).